KIRJALLINEN KYSYMYS E-2127/02 esittäjä(t): Chris Davies (ELDR) komissiolle. Hampputuotteet.



Virallinen lehti nro 092 E , 17/04/2003 s. 0138 - 0139



KIRJALLINEN KYSYMYS E-2127/02 esittäjä(t): Chris Davies (ELDR) komissiolle (17. heinäkuuta 2002) Aihe: Hampputuotteet Kuoritut hampunsiemenet sisältävät paljon valkuaisaineita, kuituja, kivennäisaineita, E-vitamiinia, rautaa sekä rasvahappoja Omega 3 ja Omega 6. Yhdysvalloissa monet hamppua sisältävät elintarvikkeet, saippuat, kosmeettiset tuotteet ja vaatteet saatetaan kieltää, koska siemenessä on häviävän pieniä pitoisuuksia (110 miljoonasosaa) suojuslehden pölyä. Sen seurauksena henkilö saattaa huumetestissä saada aiheettomasti positiivisen testituloksen laittomasta hallusinogeenistä (THC). Mikä on komission linja Euroopan unionissa tapahtuvan hampputuotteiden markkinoinnin suhteen? Franz Fischlerin komission puolesta antama vastaus (23. syyskuuta 2002) Hampun tuotantoon sovelletaan yhteisen maatalouspolitiikan osana erittäin tiukkaa yhteisön lainsäädäntöä tetrahydrokannabinolipitoisuuksien (THC) osalta. Hamppuun sovelletaan ensinnäkin tukijärjestelmästä tiettyjen peltokasvien viljelijöille 17 päivänä toukokuuta 1999 annettua neuvoston asetusta (EY) N:o 1251/1999(1). Tämän asetuksen mukaan hampuntuottaja voi hakea pinta-alatukea tietyin edellytyksin. Nämä koskevat erityisesti sellaisten lajikkeiden käyttöä, joiden THC-pitoisuus ei ylitä 0,2:ta prosenttia ja jotka on lueteltu tukijärjestelmästä tiettyjen peltokasvien viljelijöille annetun neuvoston asetuksen (EY) N:o 1251/1999 soveltamista koskevista yksityiskohtaisista säännöistä 22 päivänä lokakuuta 1999 annetun komission asetuksen (EY) N:o 2316/1999(2) liitteessä XII. Jäsenvaltioiden on käytettävä erityistä hamppukasvien THC-pitoisuuden valvontajärjestelmää, joka perustuu näytteisiin ja yhteisön tasolla määritettyyn analyysimenetelmään ja jonka perusteella jotkut lajikkeet voidaan poistaa hyväksyttyjen lajikkeiden luettelosta, jos niiden THC-pitoisuus todistettavasti ylittää rajan. Mutta koska hampun varret eivät sisällä THC:tä, vaatteiden valmistukseen käytettävät hamppukuidut eivät myöskään voi sisältää sitä. Toisekseen hamppuun sovelletaan myös kuiduntuotantoon tarkoitetun pellavan ja hampun yhteisestä markkinajärjestelystä 27 päivänä heinäkuuta 2000 annettua neuvoston asetusta (EY) N:o 1673/2000(3). Hamppukuituja hankkiville hyväksytyille hampun ensimmäisille jalostajille voidaan myöntää tukea ainoastaan hampusta, joka on kasvatettu asetuksen (EY) N:o 1251/1999 mukaisesti eli jonka THC-pitoisuus on enintään 0,2 prosenttia. Neuvoston asetuksessa (EY) N:o 1673/2000 annetaan myös hampun tuontia koskevia erityissäännöksiä. Raa'an hampun ja kylvettäviksi tarkoitettujen hampunsiementen tuonnissa on etenkin nouadatettava 0,2 prosentin rajaa. Muuksi kuin kylvettäviksi tarkoitettuja hampunsiemeniä voivat sen sijaan tuoda vain jäsenvaltion tätä varten hyväksymät tuojat. Näiden tuojien on toimitettava toimivaltaisille viranomaisille asiakirjat, joilla todistetaan, että tuotuja siemeniä ei ole käytetty kylvämiseen. Näiden lisäksi hamppuun sovelletaan siemenalan yhteisestä markkinajärjestelystä 26 päivänä lokakuuta 1971 annettua neuvoston asetusta (ETY) N:o 2358/71(4). Edellä mainitun neuvoston asetuksen (EY) N:o 1251/1999 soveltamisalaan kuuluvien hamppulajikkeiden kylvettäviksi tarkoitettujen siementen tuotantoon voidaan myöntää tukea. Näin ollen edellä mainitun lainsäädännön soveltamisalaan kuuluvissa yhteisössä kasvatetusta tai yhteisöön tuodusta raa'asta hampusta tai hampunsiemenistä saaduissa tuotteissa ei pitäisi olla merkittäviä THC-pitoisuuksia, eivätkä vähäiset THC-pitoisuudet mahdollista käyttöä huumausaineena. (1) EYVL L 160, 26.6.1999. (2) EYVL L 280, 30.10.1999. (3) EYVL L 193, 29.7.2000. (4) EYVL L 246, 5.11.1971.